A pénzmosás elleni küzdelem, a terrorizmus finanszírozása elleni küzdelem és a pénzügyi bűncselekmények elleni küzdelem Rövid távú prioritások — A jogszabályok hozzáigazítása a pénzmosásról és a terrorizmus finanszírozásáról szóló 4. irányelvhez. — A pénzügyi hírszerző egység technikai és operatív kapacitásainak növelése annak érdekében, hogy hatékonyan el tudja látni az összes feladatot a pénzmosás és a terrorizmus finanszírozása elleni küzdelem területén, különösen a pénzügyi hírszerzés javítása területén. — A pénzügyi hírszerző egységnek intenzívebben és proaktívan kell kivizsgálnia a pénzmosással és a terrorizmus finanszírozásával kapcsolatos bejelentéseket, kezdve a rendszeres adatszolgáltatásra kötelezett szervekkel, melyek szisztematikusan jelentik a gyanús tranzakciókat, aminek elmaradását szankcionálni kell. — A preventív befagyasztási rendszer erősítése azáltal, hogy hatáskörrel ruházzák fel az adatszolgáltatásra kötelezett intézményeket a gyanús pénzügyi tranzakciók felfüggesztésére. — Nemzeti vagyon-visszaszerzési szolgálat létrehozása, mely megerősített együttműködés révén előmozdítja Unió-szerte a bűncselekményekből származó vagyon lehető leggyorsabb felkutatását. Közép távú prioritások — A pénzügyi bűncselekményekre és a pénzügyi nyomozásra vonatkozóan egy átfogó politika/stratégia végrehajtása, amely valamennyi érintett hatóságra kiterjed, az ügyészi hatóságokat is beleértve, és amelynek célja a pénzügyi bűncselekményekre irányuló bonyolult és hosszadalmas nyomozás felgyorsítása. A párhuzamos pénzügyi nyomozás fogalmának és a hírszerzésen alapuló bűnüldözésnek a beleillesztése a stratégiába az adatelemzésen alapuló proaktív bűnüldöző intézkedések lehetővé tétele érdekében. — Szilárd alapokon nyugvó, a pénzmosás elleni és a terrorizmus finanszírozása elleni jogszabályi keret megerősítése és végrehajtása, mely összhangban van az ENSZ Biztonsági Tanácsának határozataival és a Pénzügyi Akció Munkacsoport ajánlásaival, valamint a Moneyval keretében elvégzett kölcsönös értékelések eredményeivel. — A vagyonlefoglalásra és -elkobzásra vonatkozó, hathatós és ambiciózus jogszabály végrehajtása, mely túllép az uniós szinten meghatározott minimumszabályokon és kiterjed pl. az elítélés nélküli (vagy polgári jogi) elkobzásra vonatkozó szabályokra is. — Az operatív együttműködés megerősítése a vagyonelkobzás, a vagyonvisszaszerzés és a vagyonkezelés terén a Moldovai Köztársaság vagyon-visszaszerzési hivatala és az EU közötti hatékony kommunikáció és a bevált gyakorlatok cseréje révén. — Az operatív együttműködés megerősítése a pénzügyi hírszerző, a rendőrségi, a pénzügyi ellenőrzési, az adó- és vámügyi szolgálatok és egységek közötti interoperabilitás és adatcserék (pl. adatcserére vonatkozó, testre szabott megállapodások) révén. Az operatív együttműködés megkönnyítése érdekében összekötő tisztviselőket kell kinevezni. Fontolóra kell venni a képzési célú ideiglenes személyzeti cseréket. — A közös bűnüldözési képzési központtal (vö. fent) együttműködésben olyan képzési terv kialakítása, amely világos akkreditációs folyamatot tartalmaz a pénzügyi nyomozók és elemzők számára, valamint lehetővé teszi és ösztönzi, hogy más területeken dolgozók is részt vegyenek a pénzügyi nyomozással kapcsolatos képzésben. A pénzügyi nyomozások fontosságának a nyomozók, ügyészek és bírák képzésében is kellőképpen tükröződnie kell. — A gyanús tranzakciókról rendszeres adatszolgáltatásra kötelezett szervezetekre vonatkozó iránymutatás és instrukciók kidolgozása a pénzmosás elleni küzdelemre és a terrorizmus finanszírozása elleni küzdelemre vonatkozó nemzeti jogszabályok végrehajtásának hatékonyabbá tétele érdekében.